‘CWT’เสนอผู้ถือหุ้นเม.ย.แตกพาร์1บ.
ชัยวัฒนาเตรียมขอผู้ถือหุ้น แตกพาร์จาก 5 บาท เหลือ 1 บาท เดือน เม.ย.นี้ มั่นใจรายได้ปีนี้ 1,200-1,500 ล้านบาท
6 มี.ค. 2555

ชัยวัฒนาเตรียมขอผู้ถือหุ้น แตกพาร์จาก 5 บาท เหลือ 1 บาท เดือน เม.ย.นี้ มั่นใจรายได้ปีนี้ 1,200-1,500 ล้านบาท
นายวีระพล ไชยธีรัตต์ กรรมการผู้จัดการ บริษัท ชัยวัฒนา แทนเนอรี่ กรุ๊ป (CWT) เปิดเผยว่า ในการประชุมสามัญผู้ถือหุ้นในเดือน เม.ย.นี้ จะเสนอขออนุมัติผู้ถือหุ้นบริษัทจะเสนอเปลี่ยนแปลงมูลค่าหุ้นที่ตราไว้ (พาร์) จาก 5 บาท เป็น 1 บาท เพื่อเพิ่มสภาพคล่องให้กับบริษัทตามคำแนะนำของตลาดหลักทรัพย์ ที่ต้องการเห็นบริษัทมีราคาพาร์ใกล้เคียงกับหุ้นบริษัทอื่นๆ เพราะบริษัทเป็น 1 ใน 30 บริษัทที่มีราคาพาร์ 5 บาท และบริษัทเองก็มองว่าเป็นเรื่องที่ดี
สำหรับเป้าหมายรายได้ในปีนี้คาดว่าจะมีรายได้ 1,200-1,500 ล้านบาท หรือเติบโตประมาณ 40-50% จากปีก่อน และจะรักษากำไรสุทธิขั้นต้นไม่น้อยกว่า 20% สูงกว่าปีก่อนที่อยู่ที่ 19% นอกจากนี้ตั้งเป้าภายใน 3 ปีจะมีรายได้แตะ 1,600 ล้านบาทขึ้นไป 
นายวีระพล กล่าวด้วยว่า ในปีนี้บริษัทจะมีรายการพิเศษเข้ามาเพิ่ม คือ การขายที่ดินเปล่าที่ไม่ได้ใช้ประโยชน์ คาดว่าจะขายได้มากกว่า 100 ล้านบาท แต่จะรับเข้ามาก้อนแรกในเดือน พ.ค.นี้ 40 ล้านบาท
นายวีระพล กล่าวว่า ภายในเดือน มิ.ย.นี้ จะสามารถจัดตั้งบริษัทร่วมทุนกับพันธมิตรจากญี่ปุ่นได้ โดยบริษัทจะถือหุ้นในสัดส่วน 51% ขึ้นไป เพื่อทำธุรกิจผลิตเบาะผ้าและอื่นๆ ที่ใช้ในรถยนต์ขนาดเล็ก โดยตั้งเป้าผลิตปีแรก 1 หมื่นคันต่อเดือน
ด้านราคาหุ้น CWT ปัจจุบันปิดที่ 10.80 บาท เพิ่มขึ้น 0.60 บาท หรือ 5.88% มูลค่าการซื้อขายรวม 46 ล้านบาท